Pühapäeval, 26. juunil jõuab Raekoja platsil publiku ette Peeter Vähi uudisteos "Pronksipeegeldused" käsikelladele ja tornikelladele. Uue teose kannavad ette Arsise kellade ansamblid ning kellade ansamblid USAst, Inglismaalt ja Jaapanist. Euroopa kultuuripealinna Tallinn 2011 programmi kuuluv käsikellamuusika festival "Bells Art" kutsub kokku lähinaabruses tegutsevad olulisemad kellade ansamblid. Raekoja platsil toimuv avakontsert Peeter Vähi tavatu koosseisuga teose esiettekandega on üks festivali kõrghetki. Rahvusvahelist festivali korraldab Põhjamaade ja Baltikumi esimene kellade ansambel Arsis.